《奉和御制春台望》
唐代·贺知章

青阳布王道，玄览陶真性。
欣若天下春，高逾域中圣。
神皋类天赏，帝里如悬镜。
缭绕八川浮，岧峣双阙映。
晓色遍昭阳，晴云卷建章。
华滋的皪丹青树，颢气氤氲金玉堂。
尚有灵蛇下鄜畤，还征瑞宝入陈仓。
自昔秦奢汉穷武，后庭万馀宫百数。
旗回五丈殿千门，连绵南隥出西垣。
广画螓蛾夸窈窕，罗生玳瑁象昆仑。
乃眷天晴兴隐恤，古来土木良非一。
荆临章天赵丛台，何如尧阶将禹室。
层栏窈窕下龙舆，清管逶迤半绮疏。
一听南风引鸾舞，长谣北极仰鹑居。

作者简介：贺知章(659—744)，字季真，号四明狂客，汉族，唐越州（今绍兴）永兴(今浙江萧山)人，贺知章诗文以绝句见长，除祭神乐章、应制诗外，其写景、抒怀之作风格独特，清新潇洒，著名的《咏柳》、《回乡偶书》两首脍炙人口，千古传诵，今尚存录入《全唐诗》共19首。